Курт Тухолски
Цял свят търси

Превод от немски: Венцеслав Константинов, —

chitanka.info

На Уолт Уитман

Видени отгоре, нещата изглеждат приблизително тъй:

Всички обикалят един покрай друг и търсят.

Храна.

Мечката броди нощем в гората и ръмжи,

понеже е гладна —

тя търси пчелна хралупа или нещо друго, за да издуе

своето сланинесто рухо;

безработният раздипля с треперещи от студ ръце

скъсано парче вестник — може би вътре има

нахапана кифла?

Японецът учтиво се оригва и взима още една изящна

купичка ориз — търси с очи по-малко красивата,

понеже е добре възпитан;

кърмачето блъска нетърпеливо по майчината гръд.

Любов.

Банковият прокурист цели два часа дърдори за Пикасо

и въобще за модерно изкуство — при това я съблича

с поглед;

фелдфебели бъркат под полите на селското момиче;

един господин с намигане пита портиера в хотела

къде може човек тук да чукне нещо;

швестер търси друг швестер;

копнеещата учителка определя на своя междувременно

порасъл ученик час за вторник вечер;

танцьорката хвърля по време на танца особени погледи

в ложата, където сияе накитената с бижута съпруга

на едрия търговец;

Ханс търси Грете;

глупчо, канарчето, възбудено скача по пръчката и бие

с малките си крилца, вече не издържа.

Пари.

Милиони се стичат в града сутрин от сивите, опушени

гари на предградията, краката им се тътрят, облак

от човешки изпарения тегне над тях;

приятели предават приятелите си, докато те търсят;

пенсионерът разгръща списъка на печалбите;

просякът търси някого, който да му повярва, че е сляп;

картоиграчи, полубезумни, търсят да уредят някакъв заем;

банкерът търси чужди пари.

Всички търсят.

Търкулналата се от стола монета и падащият самолет

търсят земята — любимата гравитация!

Един човек търси кучето си и то него;

майка ми търси своето калъфче с ключове;

семейства търсят квартира;

един отчаян търси причината, задето живее на този свят.

Видени отгоре, нещата изглеждат приблизително тъй:

Никой няма това, което всъщност му е нужно.

Цял свят търси.

1925

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.